Source: https://www.prosport.ro/alte-sporturi/handbal/scm-politehnica-timisoara-csm-bucuresti-27-26-meci-intens-intre-cele-doua-echipe-pentru-a-ajunge-in-zona-play-off-18940037
Timestamp: 2019-11-18 14:50:42+00:00

Document:
SCM Politehnica Timișoara – CSM București 27-26. Meci intens între cele două echipe pentru a ajunge în zona play-off - Prosport
SCM Politehnica Timișoara – CSM București 27-26. Meci intens între cele două echipe pentru a ajunge în zona play-off
Autor: Anda Deliu Publicat: 30 Oct. 2019, 21:51 Actualizat: 30 Oct. 2019, 21:51 Handbal
Poli Timișoara a câștigat cu 27-26 meciul cu CSM București, într-un meci restanță din etapa a 8-a a Ligii Naționale de handbal masculin. Jocul a fost amânat pentru că bănățenii s-au concentrat pe dubla cu Olympiacos Pireu din preliminariile Cupei EHF. Deținătoarea Cupei României a controlat în mare parte meciul, ajutată și de intervențiile lui Babasafari din poartă, dar bucureștenii au avut multe momente în care au pus presiune pe trupa lui Pero Milosevic.
Timișorenii au început bine meciul și au reușit să se desprindă destul de ușor. CSM București a reușit să se apropie însă de bănățeni pe finalul primei reprize. Ovidiu Bizău a egalat la 14 chiar înainte de pauză cu o aruncare spectaculoasă de la distanță, de la șold, care s-a dus ca o ghiulea în poarta bănățenilor. În repriza secundă, ”tigrii” au fugit în permanență după egalarea Timișoarei, care au revenit la un avantaj de 3 goluri pentru ultimele zece minute. Finalul a fost încins, dar cu poarta bine ”închisă”, Poli a rezistat asediul oaspeților.
Nu au lipsit nici momentele de nervozitate, cu un schimb de înjurături între Chike Onyejekwe și Cristian Fenici, ținut de colegii de pe banca după ce a fost enervat de colegul de la națională. Sadoveac a fost principalul marcator pentru Poli, cu 9 goluri, urmat de Fenici, cu 6. Cum spuneam, contribuția decisivă la victoria a avut-o și portarul Mohsen Babasafari. Goce Georgievski a fost principalul marcator al bucureștenilor, cu 9 reușite.
Pero Milosevic a fost mulțumit cu victoria, venită după o perioadă dificilă la Poli. ”Am meritat să câștigăm. Am controlat meciul în permanență, cu 3, 2 sau 1 gol în față. Nu e ușor să joci cu o echipă bună. Sunt foarte mulțumit, am făcut lucruri bune în atac. Am greșit și la aruncările de la 7 metri. Dar, per ansamblu, sunt fericit. E foarte important că am câștigat acest meci, după o pauză și multe probleme medicale. Cîmpan s-a lovit puțin, sper să nu fie grav. Meciul viitor sper să revină și Dragas, ne lipsește încă și Tcaciuc. Nu laud mereu că un jucător a câștigat un meci, spun mereu că echipa câștigă, dar căpitanul Cristian Fenici a fost azi fenomenal. I s-a întâmplat și ceva nesportiv, dar eu l-am scos, s-a calmat și a reintrat. Avem șansa de a tranșa mai repede meciul, am făcut unele greșeli, dar sunt mulțumit cu victoria. E important, pentru că vom avea deplasări. Varo are o mică operație, lipsește câteva zile. Nu am dorit să riscăm cu el”, a declarat antrenorul lui Poli.
Daniel Anca a recunoscut că la CSM București sunt probleme cu banii. ”Ca întotdeauna, meciurile între noi și Timișoara sunt de mare luptă, de mare angajament. Știam că o să întâlnim o echipă puternică, este câștigătoarea Cupei României. Noi suntem ocupanții locului 4 sezonul trecut. Nu suntem aceeași echipă, dar încercăm să ne menținem cumva numele, să stăm sus în clasament. Cred că micile detalii au făcut diferența. Până la urmă, câteva faze negestionate corect din punctul meu de vedere, când am câștigat câteva mingi în apărare. Am încercat să dăm pasul decisiv, am dat pasul în aut. Câteva ratări de la semicerc, plus la sfârșit, în fine, o infracțiune care nu a fost sancționată și a dus cumva la deznodământul acesta. (n.r. despre restanțe). Ca peste tot. Sunt, încercăm să trecem peste. Noi trebuie să ne vedem de handbal indiferent ce se întâmplă. Au fost dintotdeauna, sunt și vor fi. Au fost și perioade mai bune. Sunt în club de mulți ani și am trecut prin toate problemele. Până la urmă, s-au rezolvat. Noi sperăm să se rezolve și la colegii noștri de la Timișoara și la toată lumea”, a declarat antrenorul de la CSM București.

References: CSM 
 CSM 
 CSM 
 CSM 
 CSM 
 CSM